khistorydata/jeongjo-sjw-relations huggingface dataset:
정조 10년
徐龍輔。以御筆碑役所言啓曰。依下敎。東南兩廟豎碑日字。令日官推擇。則今月初三日辰時爲吉云。以此日時。擧行之意。敢啓。傳曰。知道。
정조 10년
徐龍輔。以弘文館言啓曰。新除授副應敎韓光近。卽爲牌招察任。何如。傳曰。允。
정조 10년
徐龍輔。以弘文館言啓曰。本館上番校理趙濟魯。下番副修撰吳泰賢。俱以社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 10년
徐龍輔。以兵曹言啓曰。今正月初八日。大駕詣宗廟展謁。詣永禧殿展謁。詣景慕宮展拜時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。訓局步軍八哨。馬軍二哨。爲先後廂。禁軍三番隨駕。禁衛營留陣。可也。
정조 10년
丙午正月初二日辰時。上御重熙堂。軍士房承旨入侍時。右承旨李祖承。假注書金洛淳。記事官李崑秀尹行任。以次進伏訖。上曰。兵曹判書入侍。賤臣承命出。與徐有隣偕入進伏。命書傳敎曰。左承旨左副承旨右副承旨許遞。前望單子入之。待下批牌招察任。仍命退。諸臣以次退出。
정조 10년
丙午正月初二日未時。上御誠正閣。右承旨同副承旨入侍時。右承旨李亨元。同副承旨李家煥。記事官金孝建金鳳顯承膺祚。以次進伏訖。上曰。右副承旨與一提學。使之入侍。賤臣承命出。與右副承旨李祖承。一提學金鍾秀。追入進伏。上曰。昨日卿不入來。故殊以爲悵。欲見新年顔面。使之入侍矣。鍾秀曰。臣有老母。病勢危毒。故昨日問候。未克參班。不任罪悚矣。上曰。右副承旨右承旨許遞。前望單子入之。待下批牌招察任。命書傳敎曰。連値齋日。次對初六日來會。又命書傳敎曰。未下直守令。不多日內辭朝。差使員上來守令。亦令一兩日內辭朝。上曰。今番都政。何如云耶。鍾秀曰。臣未諳政格。罕接人客。故未聞物議矣。上曰。疏通。何如。鍾秀曰。疏通則誠多矣。上曰。宋載經之罪。旣非干連惡逆。故特有中批之擧。至於金鍾正本事。猶未詳知。不可終身癈枳。故亦爲除職矣。鍾秀曰。金鍾正則臣之至親。故嫌不可言矣。命退。諸臣以次出。
정조 10년
丙午正月初二日申時。上御重熙堂。坐直承旨入侍時。右副承旨徐龍輔。假注書金洛淳。記事官李崑秀尹行任。以次進伏訖。上曰。前吏曹判書。明日來待。命書榻敎曰。明日出宮門路。以賓陽門爲之。仍命退。諸臣以次退出。
정조 10년
行都承旨金尙集齋宿。行左承旨朴祐源齋宿。右承旨柳誼齋直。左副承旨安聖彬齋宿。右副承旨徐龍輔齋宿。同副承旨李家煥齋直。注書金孝建齋宿一員未差。假注書金洛淳齋直。事變假注書李宗烈仕。
정조 10년
上詣春塘臺。犒饋罷後。奎章閣政院玉堂藥房口傳問安。答曰。知道。
정조 10년
傳于金尙集曰。左承旨入侍。
정조 10년
以京畿監司啓本。寧陵正朝祭設行事。傳于金尙集曰。莫重陵享執事。有此中路稱病。差出假官之擧。雖未知病勢之何如。事極駭然。當該守令趙翼鉉拿處。今日則藏牌之限未過。待明朝捧傳旨。
정조 10년
以開城留守啓本。老人正朝歲饌題給事。傳于金尙集曰。其中年過百歲三人。元歲饌外加給。以示朝家尊年之意。
정조 10년
傳于柳誼曰。懸頉摠管許遞。與未差之代。明日政。以在京無故人差出。
정조 10년
傳于金尙集曰。政官待明朝牌招開政。
정조 10년
傳于李家煥曰。留院公事入之。
정조 10년
金尙集。以御筆碑役所言啓曰。東南兩廟碑石。已爲豎立之意。敢啓。傳曰。知道。
정조 10년
李家煥。以御筆碑役所言啓曰。依下敎。東南兩廟堂郞以下。員役工匠等。別單書入之意。敢啓。傳曰。知道。
정조 10년
朴祐源。以承文院都提調意啓曰。日食已過。禮部回咨。依例撰出。正書安寶後。定禁軍騎撥。下送于灣府。使之傳給鳳城將處。以爲轉致北京之地。何如。傳曰。允。
정조 10년
金尙集。以吏曹言啓曰。卽接社稷署牒報。則以爲本署令金履運。身病甚重。不得肅謝。莫重親祭。本署官員。無以備員。卽速變通云。金履運。身病難進參。則親祭壇司。不可不備。今姑改差。口傳備擬以入之意。敢啓。傳曰。知道。
정조 10년
吏曹口傳政事。以李光德爲社稷令。
정조 10년
柳誼。以司僕寺一二提調意啓曰。再明日動駕時。本寺正。當爲進輿差備。而正尹長烈。方有身病。不得進參。今姑改差。其代。令該曹口傳差出。以爲差備之地。何如。傳曰。允。
정조 10년
吏曹口傳政事。以鄭萬始爲司僕正。
정조 10년
丙午正月初三日辰時。上御春塘臺。犒饋入侍時。行都承旨金尙集。行左承旨朴祐源。右承旨柳誼。左副承旨安聖彬。右副承旨徐龍輔。同副承旨李家煥。記事官金孝建。假注書李敬五。記注官金健修。記事官金鳳顯。檢校直閣李秉模徐鼎修。待敎李崑秀。檢校待敎尹行任。以次侍立。上具翼善冠衮龍袍。乘輿出賓陽門。由明政門靑陽門。詣春塘臺陞御座。敎曰。今値齋日。諸般行禮。竝除之事。分付。軍士房承旨柳誼。跪告行犒饋禮。上命宣傳官。分監犒饋。犒饋訖。命京畿監司檢校直閣入侍。賤臣承命出。與徐有防鄭東浚。偕入進伏。上曰。祈穀大祭親押。依昨年例爲之事。分付。仍還內。諸臣以次退出。
정조 10년
丙午正月初三日酉時。上御重熙堂。左承旨入侍時。行左承旨朴祐源。假注書金洛淳。記事官李崑秀。記注官金健修。以次進伏訖。命書傳敎曰。列朝御製御筆碑役監董堂上具善復趙㻐徐有隣李柱國徐有大。各大豹皮一令賜給。郞廳洪元燮具膺陞敍。已陞敍者準職。草圖書書寫官閣臣鄭民始徐龍輔徐鼎修朴祐源鄭東浚。各鹿皮一令賜給。各朝御製御筆模寫監董閣臣徐浩修李崑秀。各虎皮一令賜給。模寫官主簿曺允亨。準職除授。閣屬官柳得恭朴齊家張世經李興潤。相當職調用。寫字官安福臣洪慶運加資。資窮人邊將除授。別看役鄭道弘尹東瑀。邊將除授。看役牌將曺景休丁仁希文載奎嚴思賢加資。已加資者。邊將除授。寫字官畫員計士元役工匠等。分等施賞。守直官員下隷。亦依判下。施賞捧傳旨。命退。諸臣以次退出。
정조 10년
行都承旨金尙集齋宿。行左承旨朴祐源齋宿。右承旨柳誼齋宿。左副承旨安聖彬齋直。右副承旨徐龍輔齋宿。同副承旨李家煥齋直。注書金孝建齋宿一員未差。假注書金洛淳齋直。事變假注書李宗烈仕。
정조 10년
安聖彬啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
安聖彬啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于李家煥曰。右副承旨入侍。
정조 10년
金尙集啓曰。吏曹判書金魯鎭。參判沈豐之。參議李集斗牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。允。
정조 10년
以吏曹參議李集斗牌不進罷職傳旨。傳于安聖彬曰。只推更爲牌招。
정조 10년
安聖彬。以吏批言啓曰。新除授軍資監判官李遠培呈狀內。矣身除拜時。與吏房承旨金尙集。有內外從應避之嫌。法不當仍冒云。除拜時。旣與吏房承旨相避。則揆以格例。自在當遞。依例改差。何如。傳曰。允。
정조 10년
金尙集。以吏批言啓曰。西原瑞興。皆以大逆不道罪人胎生邑。去丁酉年降號矣。今年已準十年之限。西原縣陞爲淸州牧使。瑞興縣陞爲府使。而西原縣監李學源。瑞興縣監沈公猷。俱經州牧李學源陞爲淸州牧使。沈公猷陞爲瑞興府使。何如。傳曰。允。
정조 10년
金尙集。以吏批言啓曰。侍從臣父年七十人。曾經承旨參議年八十人。每於歲首。抄啓加資事。載在法典矣。侍從臣父年七十人。及曾經承旨參議年八十人。別單書入之意。敢啓。傳曰。知道。
정조 10년
金尙集。以吏批言啓曰。士族婦女年九十人。抄啓加資事。載在法典矣。士族婦女年九十人。別單書入之意。敢啓。傳曰。知道。
정조 10년
傳于安聖彬曰。軍士房承旨入侍。
정조 10년
有政。吏批。判書金魯鎭。參判沈豐之。參議李集斗。行左承旨朴祐源進。以趙弘鎭爲副應敎。鄭致淳爲修撰。成種仁爲副修撰。趙時俊爲右參贊。金光默爲兵曹參知。黃基玉爲敦寧主簿。許湜爲典籍。李命植爲分內醫提調。李勉兢爲中學敎授。李之聃爲自如察訪。前司諫元啓英年八十。曾經實職四品。依法典陞堂上。故通德郞李鎭輔。贈吏參例兼。故僉知李敬臣。贈吏議。以上義州府尹李祖源考祖考。故通德郞鄭道彬。贈戶參例兼。故宣傳官鄭錫夏贈戶議。故學生鄭道翰贈樂正。以上同知鄭建寅考祖考曾祖考。
정조 10년
兵批。判書徐有隣進。參判李文源病。參議趙鼎鎭入直進。參知未差。右承旨柳誼進。以安川君烓尹東晢爲都摠管。李潤集爲訓鍊僉正。崔甲慶爲威鳳別將。北道參軍單曺允彦。副司直單徐鼎修李亨元洪仁浩李祖承徐有成。副司果單李忠佐。
정조 10년
傳于柳誼曰。左承旨入侍。
정조 10년
柳誼。以備邊司言啓曰。明日動駕時。訓鍊大將當領率軍兵。依例扈駕。而大將具善復。身病添重。勢難進參云。在前如此之時。多有他大將兼察代行之例。今番則何以爲之乎。敢稟。傳曰。御將代領。
정조 10년
柳誼啓曰。因備邊司草記。明日動駕時。訓鍊大將。以御將代領事。命下矣。御營大將李柱國。卽爲牌招。聽傳敎。何如。傳曰。允。
정조 10년
金尙集。以御筆碑役所言啓曰。東南兩廟碑役所員役以下工匠等賞格。依啓下單子。參考前例。分等磨鍊。別單書入。而米木布。令戶兵曹分半。已爲題給之意。敢啓。傳曰。知道。
정조 10년
柳誼。以都摠府言啓曰。今日入直內三廳武兼禁軍及軍兵等。當爲中日習射。而社稷祈穀祭親祭。齋戒相値。不得爲之之意。敢啓。傳曰。知道。
정조 10년
柳誼。以御營廳言啓曰。依東南兩廟碑役所別單判付。看役將校軍兵等姓名。別單書入之意。敢啓。傳曰。此外使役之校卒。一體應試。別單更爲修正以入。可也。
정조 10년
柳誼。以禁衛營言啓曰。依碑役所別單判付。本營看役將校軍兵等小名。別單書入之之。敢啓。傳曰。依御廳草記批旨擧行。可也。
정조 10년
柳誼。以訓鍊都監言啓曰。依傳敎。東南兩廟碑役所看役將校軍兵等姓名。別單書入之意。敢啓。傳曰。依禁御兩營草記批旨擧行。可也。
정조 10년
柳誼。以禁衛營言啓曰。依草記批旨。東南兩廟碑役時。本營軍兵中。以匠手使役之類小名。別單更爲修入之意。敢啓。傳曰。知道。
정조 10년
柳誼。以御營廳言啓曰。東南兩廟看役時將校軍兵姓名。別單書入草記判付內。此外使役之校卒。一體應試。別單更爲修整以入可也事。命下矣。依判付。本廳軍兵中。石手車夫使役之類姓名。別單更爲修入之意。敢啓。傳曰。知道。
정조 10년
柳誼。以御營廳言啓曰。今正月初五日。社稷擧動時。斥候五處。將五員軍二十名依。兵四處。將四員軍十六名。依定式減半定送。而晝療飢夜饋粥之意。敢啓。傳曰。知道。
정조 10년
大司諫柳焵疏曰。伏以。臣學識疎淺。言辭鈍訥。旣不適於短長之用。又未明於是非之辨。偏蒙洪造。屢叨邇列。而曾蔑絲毫之仰裨。只切愧懼之私心矣。乃者薇垣除旨。忽下於病伏㱡㱡之中。臣且驚且惶。實不知措躬之所也。夫諫官之長。是何等重選也。上以衮職闕遺。下以時政得失。以至於懲僭而討亂。紏邪而正枉。孰非臺閣之責。而若乃論議之所出。風裁之可觀。尤有係於長官之能否。則今以如臣之庸愚無似者。苟加充擬。裒然爲諸僚之首。自知不稱。人謂斯何臣於見職。前後屢遭。而或在於外邑待罪之日。或在於鄕廬退伏之時。一未承膺。罪積逋慢。則今此新除之下。豈敢諉以宿趼。掦掦冒出。自取濫竿之譏也哉。且臣猝有風頭之痛。挾感重發。內顴牽刺。半面浮高。晝夜叫苦。殆不自堪。時日之內。實無蠢動之望。日昨召牌。坐犯違傲。臣罪至此。曾無所逃。玆敢略控微懇。仰瀆崇聽。伏乞聖慈。俯察臣情病之難强。亟鐫臣所叨之職。仍治臣瀆擾之罪。以重官方。以安賤分焉。臣方乞免。豈宜贅及。而憂愛一念。寔出寸丹。敢此附陳焉。嗚呼。悠悠萬事。孰有大於節宣聖躬。輔導离明者乎。惟我殿下。以堯舜精一之學。懋禹湯勤孜之工。一誠不懈。萬機靡暇。臨履乾惕之德。臣固欽仰攅歎。而但神用多費於細務。聖念不遺於小事。一有司所行者。多貽九重之憂勤。其於頤養保嗇之道。不瑕有損。易貴自强。而嚮晦猶息。書戒無逸。而知艱乃逸。誠以當息而息。當逸而逸。乃所以不息而無逸也。顧今朝象泮渙。大小恬嬉。承佐贊襄。實無其人。使至尊獨勞於上。此固群下之罪。而殿下豈不念宗廟社稷之重。過勞聖躬。至於如此乎。伏願聖上。怡神於濩蠖之中。養心於淸燕之際。以簡制煩。擧大略小。使逸而日休之工。敬而日强之德。竝行而不悖。以爲太平萬世之基焉。猗。我東宮邸下睿質溫文。天資岐嶷。當今輔導之方。顧無過於以身爲敎。遇物則誨。而臣之淺見。抑有外於此者。臣謹稽保傅。傳曰。保者保其身體。傅者傅其德義。蓋沖幼之時。充養尤難。故古人輔益之道。必以保體。爲傅德之先者也。今夫一飮食之適於飢飽。一起居之合於節度。卽所以爲保體。而其薰陶德性。開發識慮之術。亦未嘗不在其中。此所以宋之筵臣。必欲使講官。與聞於飮食起居者也。況今天氣方沍。調養旣難。美疹時行。愼攝尤急。寢饍衣服之際。必愼其節。俾無或過不及之慮。其毖沖質。迓天和之道。最爲先務矣。伏望益留聖念焉。嗚呼。此何等時也。變怪百出。亂逆層生。難言之憂。非常之變。常若有朝夕竊發之慮。其亦岌岌乎殆哉。昨秋逆變。實天地剖判後所未有者。至今追思。尙不覺骨靑而膽掉。是宜上下大小。崩心痛骨。大加懲治。而半日撤鞫。誅止其身。盤覈不及於親黨。殄戮不加於孥産。略略治了。草草勘過。噫嘻。殿下於此。尙復用鎭安之道乎。夫鎭安二字。若施於情跡可原。滌勵向義之類。則固爲聖王之大度。而今乃慮其蔓延。而用之於如此大變之後。王綱由是而益懈。主威由是而不立。其所以鎭安。適足以釀禍而召亂也。嗚呼。鄭妻之移置近甸。而揆衡之妖獄繼起。榮德之不施顯戮。而仁京之凶謀乃肆。隄防少弛。釁孽必作。旣往之驗。斷可見矣。昨年治逆。旣如是雍容暇豫。故曾未周歲。瑮福之之變復起。徒黨寔繁窩窟未破。而其所究竟。不成鞫體。漏網自在。餘憂益深。不知何樣事變。更發於何時。豈不大可寒心哉。矧彼逆魁元惡。自海移陸。防守不嚴。脈絡交通。凶孽之徒。隱然憑恃。訛誤之俗。潛相煽動。此際凶疏闖發。設計叵測。而上以爲不忍聞。下以爲不敢言。含糊不秘諱。莫之誰何。此又何等變怪也。嗚呼。亂逆之變。無歲不有。而懲討之典。有名無實。臺閣之故紙徒積。而宗國之隱憂潛滋。天網不振。大義益晦。將至國不國人不人。是豈可一向玩愒。不思所以廓淸哉。伏願聖明。克體剛克之訓。特軫果斷之道。三司諸啓。一竝允從。嚴加窮治。咸置典刑。使天討肆行。而世道永靖焉。答曰。省疏具悉所陳。悉諭諸批。尾陳事。當留意。爾其勿辭察職。
정조 10년
司諫李思祚疏曰。伏以。臣之玷汚臺端。積有年所。未嘗出言論事。少效一日之責。自丙丁以來。亂逆層生。變怪相續。而臣之前後閱歷者。發啓也疏籲也伏閤也。至於故紙之謄傳。殆不可以指摟也。旣不能碎首天陛。以效臣死之義。又不得瀝血叫閽少洩共戴之憤。有臣如此。生不如死。至若今夏。謬妄乖錯之失。到今追惟。惶恧無地。伊時忽伏奉亞諫特除之旨。繼以有大臣三司入侍之命。筵席洞諭。諄複懇惻。臣雖頑如木石。迷若豚魚。豈不曉聖意之攸存。而泯默而退。衷情鬱結。翌朝求對。敢隨諸僚之後。半日閣外。擧措顚錯。及夫嚴敎特下。至問求對之由。惶怯之際。遽有長僚之對。猝急之間。未暴自己之見。劻勷窘遁。竟陷事君不實之科。究厥所爲。萬殞猶輕。雖欲對人而無面可顯。直欲鑽地而無辭自解。且臣之迷執。事關劇逆。則雖十啓列論。義在沬血。未爲煩複。而四啓合一。終損臺體。其中數啓。卽臣自發。則自發自改。判爲兩截。屢犯違傲。竟未隨參。伊日情踪。已分自劃。而事在目下。義急懲討。本情未徹於求對。矩疏屢格於喉院。儒臣請削之箚。果出於連日相持之餘。臣誠受以爲罪。竄戮猶甘。而聖恩天大。罰止薄罷。臣杜門自訟。歷月靡措。向者諫臣之疏。又論攔入之駭妄。仍斥臺風之壞損。不請承宣。直詣求對。已犯顚倒之失。罪歸下吏。不敢自引。又據冒沒之嫌。則言言箚着。節節誠當。臣方愧服悚蹙。益無所容。不意薇垣除旨。遽下於縮伏俟勘之中。臣承命若驚。惝怳感激。豈不欲一謝恩命。粗伸義分。而念臣罪犯。有非一時做錯之比。則自今言地。便成鐵限。召牌儼臨。進身無路。略控文字。仰瀆崇嚴。伏乞聖慈。諒臣難冒之義。亟許鐫削。以謝人言。以安私分。千萬幸甚。臣方丐免。豈容贅陳。而然臣自來罪戾。惟在於欲言而未敢盡言。當討而未能聲討。今又徒事嚴畏。一向含默。則臣罪至此。益無所逃。噫嘻痛矣。遭極逆今古所無之變。而殄滅尙遲。痛凶疏跳踉叵測之計。而鞫覈無路。一日二日。緘結成習。前逆後逆。誅討不行。義理湮晦。倫常斁絶。擧國臣民。將入於爲禽爲獸之域。思之及此。寧不心寒而氣塞哉。伏惟我殿下炳幾之聖。明於日月。苟不能廓揮乾剛。洞諭中外。亟允群下疏啓之請。則涵貸鎭安之盛德至仁。適爲凶孽滋蔓之階。竟無龍蛇馴化之望矣。噫。君讎未討。朝無敢言之士。邦禁不解。人懷自阻之心。誰謂聖明之世。有此否隔之象耶。王法之應行殄滅者。亟施嚴覈者。一循公憤。以洩神人之痛。卽臣沬血之祝也。嗚呼。亂賊愈熾。天網愈恢。馴致至於賊傔之妻。肆然犯蹕。敢生呼冤之計。古今天下。寧有是理。此必有慫慂指使而然。亟加窮覈。俾絶凶徒覬覦之路焉。雖以今番煥九魯春事言之。註釋凶言。逆節彰著。陰護賊黨。一疏翻覆。論其負犯。合施當律。而酌配之命。安置之典。只爲草草收殺之擧。永絶一一究覈之路。處分每失於太寬。凶孽益肆於潛滋。隄防之不嚴。世道之漸壞。誠不知稅駕之所。臣言至此。竊不勝痛恨憂慨之至。伏願竝加三思。亟收成命。使王章伸而禍源杜焉。省疏具悉所陳。悉諭諸批。尾陳事。當留意。爾其勿辭察職。
정조 10년
丙午正月初四日辰時。上御重熙堂。軍士房承旨入侍時。右承旨柳誼。假注書金洛淳。記注官承膺祚金健修。以次進伏訖。命書傳敎曰。明日動駕。卽爲民祈豐。爲民之擧。京外何異。出宮時到鍾街。召見貢市人詢瘼。貢市堂上率貢市人來待。又命書傳敎曰。每歲歲初政命。蓋爲是也。侍從臣父年七十人加資。士夫女年九十人封爵。皆令今日政下批。又命書傳敎曰。明日鍾街。旣命駐駕。禁衛營留陣。移陣於景福宮前路事。分付。仍命退。承史以次退出。
정조 10년
丙午正月初四日辰時。上御重熙堂。右副承旨入侍時。右副承旨徐龍輔。記事官金孝建李崑秀尹行任。以次進伏訖。上曰。留待差使員守令。竝令卽日下去之意。分付。賤臣承命出傳。命書榻敎曰。明日出宮門路。以貳極門爲之。上曰。提調使之入侍。賤臣承命出。與藥房提調徐有隣。偕入進伏。有隣曰。日候不調。聖體。若何。上曰。別無所損。而寒事尙劇。明日動駕。軍兵之勞苦。深爲矜悶矣。有隣曰。然矣。命退。諸臣以此退出。
정조 10년
丙午正月初四日午時。上御重熙堂。左承旨入侍時。行左承旨朴祐源。假注書金洛淳。記事官李崑秀尹行任。以次進伏訖。上命書傳敎曰。發遣史官。諸執事。淸齋與否。摘奸以來。又命書傳敎曰。史官一員待命。騎馬二匹立之。上命賤臣曰。馳往景慕宮。摘奸以來。命召金鳳顯。敎曰。馳行社稷。摘奸以來。命退。諸臣以次退出。
정조 10년
行都承旨金尙集隨駕直。行左承旨朴祐源隨駕宿。右承旨柳誼隨駕宿。左副承旨安聖彬隨駕直。右副承旨徐龍輔隨駕宿。同副承旨李家煥隨駕宿。注書金孝建隨駕直一員未差。假注書金洛淳隨駕宿。事變假注書李宗烈守宮直。
정조 10년
大駕詣社稷。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。省牲省器後。奎章閣政院玉堂藥房口傳問安。答曰。知道。
정조 10년
安聖彬。以侍講院言啓曰。本院上番弼善金熙朝入直矣。差祭出去。輔德金峙默問安官進去。兼輔德徐鼎修閣臣隨駕。兼弼善李敬一。兼文學鄭萬始差祭。文學鄭大容在外。上番他無推移之員。不得已下番姑陞入直之意。敢啓。傳曰。允。
정조 10년
金尙集。以備邊司言啓曰。貢市人詢瘼諸條。當日內草記稟處事。命下矣。卽見貢市人等所納情願。則兵曹祭享軍契貢人以爲。元進排外。別進排倍蓰。而及其受價。則十居四五。壬寅以後。減削未下。恰爲六千餘金。別進排未受軍價。依他軍契例。特賜變通云云。壬寅變通時。七百兩移送內局之。代以別役之價。稱此數充給。則在渠別無可稱之冤。至於別進排役價六千餘兩未受之說。年前因渠所訴。參量別下。則今又變幻實狀。全事欺罔。希覬僥倖。敢生疊受之計者。尤極痛駭。令攸司嚴治。以懲奸習。長興庫貢人以爲。紙品特降。而近來紙物踊貴。降品紙價。不下於一兩三錢。而所受貢價。僅爲八錢。落本頗多。楮注紙一年加用數。作元貢。從貴上下云云。貢物有元別之異。價本有貴賤之殊。而乃藉一時加用。反請元貢之增設。敢引無弊元貢。欲受從貴之厚價。充壑旣難。防竇宜審。況其紙品之降。實係曠絶之惠。則輒此煩訴。誠極痛駭。當該首貢人。令攸司從重科治。尙衣院常獤皮契貢人以爲。進上獤皮六十八令價。五升布八同一疋。四升布六同十四疋。例自咸鏡道上送本院。出給矣等處。擇貿邊邑。精備進排。甲申改詳定時。獤皮進上貢物。姑爲權減。而上來之布。則自惠廳捧留。內入獤皮。則以戶曹所在胡獤皮取用矣。十餘年來。戶曹無胡獤皮遺在。故以別貿條常獤皮六十八令。折價錢三百九十四兩零。自戶曹三分磨鍊上下。矣等進排本院。故其所落本。極其浩多。依前以北關上送之布。還爲上下。俾爲保存云云。本契自是小貢。落本亦不大段。而貢價之錢布間磨鍊。不無些少利害。故乃有此呼訴之擧。令戶惠廳。參考前例。商確稟處。連黃毛契貢人以爲。內入小筆三四柄。每年進上矣。近年以來。年年五六千柄。本曹郞廳。親審造束。連爲進上。一柄之價。至於四五錢。而戶曹定式。不過二錢分數。其間落本太多。昨年四月分。內入小筆。添毛造束。理當添價。故移文戶曹。則戶曹連爲防報。且矣等貢物。先進排後受價之致。出債進排。月利夥然。此後則御用小筆。添給價本。先受價事定式。而乃若不然。則自戶曹。定計士造束云云。黃毛踊貴。貢價些略。餘剩不多。稱冤無怪。而以今經費。流來貢價。決難添給。至於加用之計數。卽下貢價之先期量給。在官無害。於渠有裨。分付地部。使之從長區處。狗皮契貢人以爲。矣等進排水獺皮。只産於東海沿邑。而捉水獺爲業者。輒爲來賣於貢人矣。近來松都燕商輩。豫給其價。潛作都庫。以爲潛商之資。此後則燕商中潛商居首者。拿致嚴刑。且沿海邑獵夫等處。出給公文。俾杜私獵私賣之弊云云。水獺皮之潛賣。法意本自至嚴。而近因邊禁之解弛。以致潛越之狼藉。此非但爲契人之失業。亦有關於國網之不嚴。更以此意。嚴關灣府。一遵法典。復申令甲。至於獵夫處出給公文。係是無前之事。不可創開置之。紫門軍契貢人以爲。矣等只受兵曹木三十同。專當大內修繕之役。而每每落本。別役則策立軍丁。每名二錢五分。兵曹上下。每名一錢三分。以此之故。負債殆至累萬金。連蒙從長變通之下敎。而迄未蒙變通之澤。且當昨年大內浩大之役。又負四千餘兩。而終未蒙變通之典云云。別役作貢。已爲停當。而擧行節目。姑未成出。則不少等待。徑先呼籲。雖涉痛駭。而已始之事。不可遷就。卽令騎曹。從長磨鍊。趁速區劃。俾無更訴之弊。鴨島契貢人以爲。矣等貢物。本自繕工監。刈取鴨島所産正草薍。每年給付。矣等諸處進排。而戶曹則編結價。從實上下。至於逢授外。加進排草物。則一未受價。一依他貢例上下云云。逢授外加進排草物之願爲受價。匪今斯今。而終未準請者。蓋出於編結價之稍厚。足可爲加進排之推移。而其所呼冤。愈往愈摯者。似或有別般可冤之端而然。令地部細加査究。從長稟處。司圃署外圃貢人以爲。本署劃給田畓三十餘結。以爲各殿各宮各樣菜蔬供上矣。乙未以來。門外負郭田五結六十四卜陳廢。終未蒙給代云云。位田陳廢。縱或稱冤。代土覓給。猝難輕議置之。十二床廛市民以爲。弓帒筒箇。若一番作貢。則床廛物種四十餘件。盡爲失利渙散之境。勢所必至云云。弓帒筒箇作貢事。關問各道監兵營。其所論報。便否不齊。作貢一款。姑未擧論。則先事而過慮。臆料而仰籲。極涉猥屑。退而安業之意。嚴飭分付。內長木廛市民以爲。自上年以後。都庫進排之國用木物。使渠廛進排。浮費太多。而折價上下。落本夥然。替當無前之役。又多落本。國用木物。依前使都庫進排。而若或不然。則準折上下云云。昨年所用木物。未知進排元數之爲幾何。受價落本之爲幾何。內外都庫之自來所進排者。緣何替當。而果如渠等所訴。似不無稱冤之端。凡干木物。皆有準折隨用給價。事理當然。今此呼籲。或創無前之例而然乎。令地部商量便否。更爲稟處。煙草廛市民以爲。京居李哥兩班。外方折南草。廣貿入京。仍爲亂賣。富民李德新。年復年來廣貿外方折草。藏置亂賣。各別痛禁云云。亂廛之禁。自來申嚴。則李哥之怙勢榷利。德新之挾富肆慾。俱貽廛民失業之弊。其在遵令懲他之道。不可仍置。分付京兆。嚴加査實。以爲照法勘處之地。以此微細之事。致煩天聽。極爲濫猥。當該狀頭。亦令從重科治。帽子廛市民以爲。年前特蒙無稅帽子劃給之天恩。而實無辦價貿出之道。敢以變通區處之意。上言于昨秋行幸之時。伏蒙矯弊稟處之下敎。而迄未蒙處分云云。前後呼訴。不啻屢次。而許多公貨。覓給無路。則的知其難成之事。而復有此煩籲之擧。揆以民習。極涉痛駭。情願置之。令攸司從重科治。苧布廛鞋廛馬廛市民等以爲。亂賣熾盛。本廛失業。痛加禁斷云云。各廛亂賣。自有法禁。都民生理。在所當恤。分付京兆。一從所訴。嚴加禁斷。俾無如前失業之弊。何如。傳曰。兵曹祭享軍契貢弊事。別役之價。旣云充給。則所訴雖涉猥越。七百兩移送內局之代。果已準數充給乎。此則兵判抄出。登對時稟處。長興庫貢弊事。日前筵席。已以此事有言端。而因戶判之惹生別議。未免中止。元貢之增役。雖非輕議。別貿價本之從貴上下。在所不已。此一款。明日次對。當更詢處之。尙衣院常獤皮貢弊事。度支近無胡獤遺在。此已無麪之不托。況北關上送價布。空置惠廳。名實亦不相副。明日次對。令該堂指一稟處。連黃毛契貢弊事。已料渠輩之稱冤。本貢價之先進排後受價。亦已聞知。而年年元定數外進排。其數極其夥然。且其製樣。比前差大。則不可無從長闊狹。此後加用之數。先期給價果無妨。而若無劃一定式。畢竟爲弊。至於將無同。每朔御用筆。毋論大中小筆。元定式外加用數爻。一依啓辭紙草紙例。該房承旨監擇捧入。月終都錄啓下。拘皮契貢弊事。年前申飭。不啻截嚴。若有紀綱。豈或如是。冒犯禁物之潛越。此諸違越受敎。猶屬第二件事。若不痛加禁斷。奸竇無以永防。此回啓。太沒意味。明日次對。更爲稟處。紫門軍契貢弊事。戶曹諉之兵曹。兵曹諉之戶曹。迄今經歲。尙不決給。朝廷擧措。無異街童之迷藏。寧不駭然。當該戶兵曹堂上。從重推考。指一決處。今日內。令該曹草記。鴨島契貢弊事。依草記。先令地部査究。仍令該監提調。明日次對稟處。司圃署外圃貢弊事。從後更畜無妨。依施。床廛市弊事。姑無作貢之事。則口訴極爲猥越。置之。內長木廛市弊事。依施。煙草廛市弊事。富戶之賭販。固甚痛惡。兩班之搉利。尤極無狀。竝令刑曹。嚴査痛治後草記。帽子廛市弊事。可謂秦之求無已。更思好道理。如有容措之方。從後稟處。外此苧布廛等三市弊。豈以亂廛爲定設置。京兆尙不保存禁戢。致有此呼訴之擧。今日以前。姑置勿問之科。自明日另加痛禁。如或如前泛忽。當該堂上。難免重勘。亦當以時發遣宣傳官。廉探勤慢。別施賞罰。竝以此意。嚴飭分付。貢市人陳瘼。間有猥屑之言。亦無大關後弊者。駐輦詢瘼。出於軫恤渠輩之意。何必一一摘發科罪。今番則竝姑分揀。可也。
정조 10년
安聖彬。以兵曹言啓曰。紫門監軍契貢弊事。備局覆啓判下內。紫門軍契貢弊事。戶曹諉之兵曹。兵曹諉之戶曹。迄今經歲。尙不決給。朝廷擧措。無異街童之微藏。寧不駭然。當該戶兵曹堂上。從重推考。指一決處。今日內令該曹草記事。命下矣。紫門監軍契別役價。以每年木三十同。已於月前磨鍊。添貢節目。則往復戶曹。追後成給計料之意。敢啓。傳曰。知道。
정조 10년
丙午正月初五日辰時。上詣社稷。親行祈穀祭入侍時。行都承旨金尙集。行左承旨朴祐源。右承旨柳誼。左副承旨安聖彬。右副承旨徐龍輔。同副承旨李家煥。記事官金孝建。假注書金洛淳。記注官金健修。記事官金鳳顯。閣臣吳載純李秉模徐鼎修李崑秀尹行任隨駕。上具遠遊冠絳紗袍。乘輿由貳極門出宮。至仁政門外降輿乘輦。執圭由敦化門出。侍臣百官。皆以朝服上馬隨駕。仍命書傳敎曰。侍衛軍兵毛具。至鍾街命駐輦。召見貢市人陳瘼。命貢市堂上及戶房承旨。捧上所懷及說弊辭語。上曰。各市人所懷。戶房一一捧上。待還宮後入覽。可也。上敎貢市人等曰。每歲歲首。必駐輦於此。廣詢弊瘼。卽是仰體先朝聖意也。予臨御十載。無一爲惠於民。而只詢弊瘼。汝等其各悉陳無隱。可也。市人等。俯伏承敎訖。或陳所懷。或陳無弊。上命進發。上曰。有司堂上。齋殿入侍。上至社稷正門外。釋圭乘輿入大次。旋詣省器位省器。詣省牲位省牲。還御齋殿。上曰。戶房承旨。持貢市人原情入侍。家煥進伏。上曰。有司堂上。明日待令。可也。上曰。都承旨兵曹判書檢校直閣右副承旨兼春秋入侍。尙集等進伏。上曰。右承旨入侍。誼進伏。上敎鳳顯曰。帳殿禁喧。汝爲之。可也。鳳顯承命出。上命尙集退去。命誼謄書齋殿壁上肅廟御題及先朝御題。上曰。左承旨入侍。夜至四更一點。上具冕服。詣拜位行四拜禮。詣盥洗位盥帨。詣國社后土國稷后稷位。行上香獻幣獻酌禮訖。上入小次。亞獻官行亞獻禮。終獻官行終獻禮訖。上詣飮福位受胙。降復位四拜。詣神位奉安室門前。審奉安神位。還御齋殿。釋冕服。具遠遊冠絳紗袍。乘輿出社稷門外。乘輦執圭還宮。至敦化門前。命宣傳官。持標信解嚴。至仁政門。降輦乘輿還宮。諸臣以次退出。
정조 10년
行都承旨金尙集坐直。行左承旨朴祐源坐。右承旨柳誼坐。左副承旨安聖彬坐直。右副承旨徐龍輔坐。同副承旨李家煥坐。注書金孝建病一員未差。假注書朴蓍壽仕直金洛淳仕。事變假注書李宗烈仕。
정조 10년
奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。奎章閣政院玉堂藥房經宿問安。答曰。知道。朝廷二品以上六曹堂上單子問安。答曰。知道。
정조 10년
安聖彬啓曰。今日次對。兩司無進參之員。傳旨未下未署經陳疏外。掌令朴長卨。待開門牌招。以爲進參之地。何如。傳曰。允。
정조 10년
安聖彬啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
安聖彬啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
傳于安聖彬曰。大臣備局堂上引見。
정조 10년
傳于柳誼曰。下直守令留待。
정조 10년
傳于安聖彬曰。右副承旨入侍。
정조 10년
以摠府寶劍望單子。傳于安聖彬曰。未肅拜及懸頉摠管許遞。前望單子入之。待下批寶劍望筒修正以入。
정조 10년
摠管前望單子入之。都摠管鶴林君焴。副摠管具明謙元厚鎭。
정조 10년
兵曹今正月初八日。宗廟永禧殿景慕宮擧動。侍衛節目啓。着甲冑今番則除之。義烈宮歷臨時道路。依昨年例磨鍊。
정조 10년
以兵曹今月初八日。義烈宮歷臨時節目。傳于安聖彬曰。先詣毓祥宮展拜。道路更爲磨鍊以入。
정조 10년
注書金孝建病。代以朴蓍壽爲假注書。
정조 10년
以掌令朴長卨牌不進罷職傳旨。傳于安聖彬曰。只推。
정조 10년
以廣興奉事金在明拿處傳旨。傳于金尙集曰。分揀。
정조 10년
金洛淳改差。代以黃載實爲假注書。
정조 10년
安聖彬啓曰。假注書黃載實在外。代假注書金洛淳。仍察廳任。何如。傳曰。允。
정조 10년
以李商五囚單子。傳于安聖彬曰。保放。
정조 10년
安聖彬。以兵曹言啓曰。今日還宮時。作門內馬匹攔入事査實。則馬夫廣興倉兵從朴聖太所告內。卽是廣興倉奉事金在明馬匹。而由內資洞第一屛門入來云矣。作門內人馬飭禁。何等嚴截。而有此攔入之擧。事之該然。莫此爲甚。當該官員。令該府拿問處之。馬夫令攸司從重科治。當該屛門牌將。令本營嚴棍懲勵。不飭之該大將。不可無警。從重推考。臣亦有不善檢察之罪。不勝惶恐之意。敢啓。傳曰。知道。卿與該營大將。一竝從重推考。後廂領卒首將官。過齋後。令該大將決棍汰去。以懲日後。可也。
정조 10년
安聖彬。以兵曹言啓曰。依下敎。侍衛禁軍駕後禁軍壯勇衛及武藝別監內吹標下軍兵等處。設粥以饋之意。敢啓。傳曰。知道。
정조 10년
安聖彬。以訓鍊都監言啓曰。本局局別將崔雲羽。身病甚重。勢難察任。改差。何如。傳曰。允。
정조 10년
安聖彬。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 10년
安聖彬。以禁衛營言啓曰。依下敎。隨駕本營衛內槍劍軍兼內吹及留陣將校軍兵等處。設粥分饋之意。敢啓。傳曰。知道。
정조 10년
安聖彬。以御營廳言啓曰。依下敎。駕前別抄及兼內吹等處。設粥分饋之意。敢啓。傳曰。知道。
정조 10년
執義金履鏞疏曰。伏以。三陽回泰。百祿川至。臣民頌祝。曷有其已。仍伏念螻蟻賤臣。愚鹵不肖。百無一能。加以癃痼之疾。與歲俱深。氣力爲之日奪。神精爲之日耗。其於淸朝任事之地。顧安有一分念及。而日月當天。一物不遺。前後踐歷。罔非踰涯。又自近日以來。官銜屢改。淸顯殆遍。數旬之間。召旨聯翩。至若見職。視前復進一步。嗚呼。臣是何人。此是何任。誤恩之不已。至此之極也。臣則病伏窮鄕。人事都絶。而有時省覺。華誥在手。區區犬馬之忱。感極而悲。一向言病。輒犯逋慢。非但臣心之所不敢安。歲色將翻。實不勝象魏之戀。力疾登途。載舁歸次。際伏奉柏府除名。職掌有異。旣未隨候班之後。少伸耿結之誠。則竭蹶趨謝。粗效義分。卽臣之意也。第臣病情。觸冒毒寒。又復越谻。頑痰上結而喘息莫定。一身皆麻而運用不得。刺痛之甚。眩暈隨發。惟其昏瞀之時。如坐旋磨之上。風濤之中。綿綿延延。生意苶然。此實知舊之所共見。而家人之所共懍也。陳力就列。昵近天陛。已矣難望。撫躬自悼。尙何言哉。若其亞憲之職。爲任自別。初非如臣謭劣。所敢冒據之實。自量雖熟。以此爲說。猶近例讓。臣不敢仰塵宸聰。而疾痛之極。輒呼孔邇之天。臣分都虧。罪戾益積。見今壇享在卽。動駕隔日。而息偃在床。隨詣無路。侍臣之班。其將由臣而不備。下情悶隘。尙可委之賤臣之私。而一任虛縻。使職事癏曠。在國體。亦豈不苟艱。伏乞聖明。亟賜鑑諒。削臣所帶之職。治臣慢命之辜。以警具僚。以安微分焉。嗚呼。元朝卽一歲更始之辰也。品彙復萌。坏蟄咸振。天地位育之理。於是而斡旋。人君體乾之政。於是而權輿。則是日靑臺之報。胡爲而至也。嗚呼。天之示警。何代無之。警之所作。何災不懼。而陰陽薄蝕之慘。尤是變之大者。宜殿下惕然兢畏。深思勉責之道也。臣聞天之降災示警。所以仁愛人君。因天警而修厥德。至於轉災爲祥。則是災之有益於人君也大矣。伏惟殿下。以聰明有臨之資。受艱大無疆之恤。踐阼以來。銳意圖治。疾怒之天。謂可以格之。倒懸之民。謂可以解之。已頹之王綱。謂可以振之。堯舜之治可復。宣光之興可致。當時之時。殿下所以自期於心者。果何如。獨怪夫一年二年。事不徯志。荏苒轉眄之頃。奄有十載。回顧其間百爲。了無一事之就緖。是豈世運漸降。氣數有關。莫可以人力容爲而然耶。伏想殿下。反而思之。亦必慨然于懷也。上天之警告。愈往而不已。生民之困瘁。愈往而莫蘇。紀綱之凌夷。愈往而益甚。艱虞之勢。危亡之兆。可謂極矣。雖然。上有有爲之君。而終無一治之期。臣未之聞也。今日國事。雖曰一無可恃。所仰恃者。只在於殿下之一心。殿下之心。苟能猛省勇往。不以一毫暇逸之念。間於其間。一言一事。猶恐或欠於誠實。一動一靜。猶恐或失於公平。聖德之戒謹。政令之修飭。汲汲如不及。持此靡懈。則朝廷不期正而自正。四方不期安而自安。治平之休。指日可待。復安有天災之可生乎。卽今獻歲發春。節序大變。此政殿下。體天順時。舍舊圖新之一大機也。伏願殿下。繼自今劃然改圖。立志蓋固。毋謂世運之莫可回也。氣數之莫可爲也。凡號令之際。其必曰。此心誠乎否乎。施措之間。其必曰。此心公乎否乎。以是而恤民隱焉。以是而振朝綱焉。益懋寅畏之道。以盡克享之方。則祈天永命之本。其將自此始矣。裁成陶甄之功。可以與天地參。而今日薄蝕之變。不足以爲災也。豈不休哉。況我王世子邸下寶齡。已當肅廟朝講學之年。衣尺漸長。知思日開。我殿下嘉悅之心。儻復如何。目今悠悠萬事。無過於貽燕謨三字。而所以貽謨之道。亦惟在於殿下一心。則殿下治心之方。豈獨爲一代平治之效而已哉。然則殿下之號令。不可以不誠。殿下之施措。不可以不公。而寅畏克享之道。莫不爲垂裕之大本。殿下其可忽諸。嗚呼。天視自我。災不虛生。而乾文之變。率多陰沴之相干。是以前後廷臣之遇災進戒者。必以討逆不嚴。爲召災之一端。此誠理到之論也。惟殿下一不開納。視若陳談。故人之言之者。亦不以爲新奇。然而君讎未雪。則是無義理也。國賊未討。則是無刑章也。無義理與刑章。而其國之不危。未之有也。冥冥之警告。安得不以此耶。噫嘻痛矣。凡今名載三司之啓者。孰非可戮可刑。臣子之所不欲共戴一天乎。而天網太恢。宸聽愈邈。臣固知殿下。非以賊情謂可恕也。輿論謂不足徵也。特鎭安之意太過。而或義不勝私。或公不勝恩。因循苟度。式至于今。其於好生之仁。可謂至矣。獨不有嫌於乾斷之政乎。輿情之憤。無時可洩。氛祲之惡。無時可掃。如此而往。誠恐人心日解。天眷日衰矣。豈不大可憂大可畏者乎。至於乍允臺請。而旋施末勘。威制有司。而不待公議。豈但擧措之乖當。在人君誠敬之道。恐不宜如是。臣愚死罪。實不能無憾於天地之大也。伏願殿下。淵然深思。亟從諸臣之請。以爲答天譴之一助焉。嗚呼。寒盡而春生。否極而泰來。理之常也。若夫玩愒。一如前日之爲。則時不再來。歲不我與。後之悔今。不但如今之悔昔。惟殿下念之哉。臣受恩如天。報答無路。惟是筋力殫竭。隨事補拾。臣之至願。而命道齮窮。疾病侵深。旣未能奔走率職。又未能言語效忱。徒襲老生之緖餘。輒敢爲殿下獻焉。俯仰慙歎。無地可容。幸殿下憐而哀之。勿以人廢焉。省疏具悉。悉諭諸批。爾其勿辭察職。
정조 10년
社稷祈穀大祭親行祭報府。亞獻官領敦寧鄭存謙。終獻官判府事金熤。進幣爵酒官行吏曹判書金魯鎭。奠幣爵酒官吏曹參議李集斗。薦俎官行戶曹判書趙㻐。禮儀使禮曹判書金履素。典祀官奉常正李敏采。壇司令鄭繼忠。壇上執禮行副司直尹行元。壇下執禮應敎李敬一。第一位執尊司僕正鄭萬始。大祝校理趙濟魯。祝史校理金啓洛。齋郞副司果沈晉賢。捧爼官戶曹佐郞李在沆。司果兪駿柱。工曹佐郞鄭厚祚。第二位執尊修撰吳泰賢。大祝修撰李勉兢。祝史副司果安廷鉉。齋郞弼善金熙朝。捧爼官司僕主簿沈原之。戶曹佐郞李義逸。掌樂主簿兪彦錥。第三位執尊副司果李翼晉。大祝待敎李崑秀。祝史副司果李永穆。齋郞副司果李書九。捧爼官敦寧判官金魯成。漢城主簿李在容。濟用判官李牧永。第四位執尊副司果李延伋。大祝原任待敎尹行任。祝史副修撰成種仁。齋郞副司果洪義浩。捧爼官司僕主簿金載恒。平市主簿李泰懋。工曹正郞李海敷。盥洗位兵曹正郞權儐。禮曹佐郞沈能翼。爵洗位兵曹正郞朴師默。禮曹正郞尹宗彦。亞終獻盥洗位典籍朴載淳。贊者引儀慶明運崔慶鎭。謁者假引儀李持淳李命心。贊引兼引儀鄭桓成元柱。祭監監察張至冕李弘源。
정조 10년
丙午正月初六日午時。上御重熙堂。右副承旨入侍時。右副承旨徐龍輔。假注書金洛淳。記事官金鳳顯尹行任。以次進伏訖。上命讀公事訖。命書榻敎曰。發遣吏郞。諸執事。淸齋與否。摘奸以來。命退。諸臣以次退出。
정조 10년
行都承旨金尙集坐。行左承旨朴祐源坐。右承旨柳誼坐直。左副承旨鄭東浚未肅拜。右副承旨安聖彬坐。同副承旨李家煥坐直。注書金孝建病一員未差。假注書朴蓍壽仕金洛淳仕直。事變假注書李德鉉仕。
정조 10년
藥房都提調徐命善。提調徐有隣。副提調金尙集啓曰。親享社壇。祈年孔夙。徹宵將事。侵曉還宮。伏未審夜間。聖體。若何。勞動之餘。不瑕有損節。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。
정조 10년
王大妃殿惠慶宮中宮殿世子宮。藥房口傳問安。答曰。知道。
정조 10년
金尙集啓曰。右副承旨徐龍輔。今日不爲仕進。卽爲牌招。何如。傳曰。允。
정조 10년
柳誼啓曰。事變假注書李宗烈。身病猝重。勢難察任。今姑改差。何如。傳曰。允。
정조 10년
李宗烈改差。代以李德鉉爲事變假注書。
정조 10년
傳于金尙集曰。出宮門路。貳極門爲之。
정조 10년
以禁漏時刻單子。傳于金尙集曰。卯初則太早。三嚴以卯正三刻爲之。各嚴前刻竝置之。初二三嚴。皆以單嚴磨鍊。然則初嚴當爲卯正一刻。以此知悉。時刻改磨鍊以入。軍兵平明後聚會事。分付。隨駕營門。宮城開門。亦不必太早。以此知悉。
정조 10년
以吏曹參議李集斗牌不進罷職傳旨。傳于柳誼曰。只推。
정조 10년
以摠府寶劍望單子。傳于鄭東浚曰。懸頉摠管許遞。今日政。以在京無故人差出。
정조 10년
柳誼。以兵批言啓曰。洪忠道改以忠淸道。西原改以淸州。還復舊號事。自吏曹啓下矣。本道監司及兵水使中軍虞候。竝以忠淸道啓下。西原營將。以淸州營將啓下之意。敢啓。傳曰。知道。
정조 10년
有政。吏批。判書金魯鎭進。參判未差。參議李集斗式暇。行都承旨金尙集進。以趙廷獻爲軍資判官。姜德恒爲顯陵令。尹悌東爲元陵別檢。內資主簿康晉三。尙衣主簿趙燮相換。奉常直長單柳光億。養賢主簿單安鳳來。養賢奉事單李錫垕。忠淸監司單李得臣。淸州牧使單李學源。瑞興府使單沈公猷。司直鄭枋。今加嘉義。年八十曾經承旨參議。學生李徵大今加通政。年七十。侍從臣李鼎運父加資事。承傳。
정조 10년
兵批。判書徐有隣進。參判李文源入直進。參議金光默。參知趙鼎鎭病。右承旨柳誼進。以鄭好仁爲都摠管。金頤柱爲副摠管。李堯憲爲都摠都事。忠淸兵使單具世勣。忠淸水使單李延弼。忠淸兵虞候單李邦運。水營虞候單柳晦源。忠淸監營中軍單李延爀。淸州營將單李尙顯。宣傳官單李堯憲。內乘單具絳。副護軍單李禹鉉。副司果單李宅源。
정조 10년
吏曹口傳政事。仁陵君單李在協。
정조 10년
兵曹口傳政事。副司直單具㢞李鎭恒申大升。
정조 10년
承旨前望單子入之。鄭東浚落點。
정조 10년
兵曹口傳政事。副司直單徐龍輔。
정조 10년
柳誼啓曰。卽者刑曹郞廳來言。再昨日動駕時。衛外擊錚人。所當捧供。而以大祭齋戒。不得開坐。待無故日擧行云矣。敢啓。傳曰。除刑推。今日捧供。
정조 10년
柳誼。以都摠府言啓曰。今日入直內三廳武兼禁軍及軍兵等。當爲中日習射。而春享大祭齋戒相値。不得爲之之意。敢啓。傳曰。知道。
정조 10년
李家煥。以兵曹言啓曰。東南兩廟守直官及守僕軍士碑役所工匠等小名。別單書入之意。敢啓。傳曰。知道。
정조 10년
鄭東浚。以兵曹言啓曰。依傳敎。東南兩廟碑役所將校軍兵等姓名。別單書入之意。敢啓。傳曰。知道。
정조 10년
李家煥。以刑曹言啓曰。再昨日動駕時。黃海道平山居閔召史。擊錚於衛外。故取考其諺書原情。則以爲其夫李次望。以順平君後孫。流落鄕曲。而洞內趙匡辰之六寸匡善妻朴女。身死後。其父來問委折。則匡辰兄弟。怯於恐喝。以其五寸叔母崔女有累行。朴女因此致死之意。書給不忘記。蓋朴女殺變。崔女累行。皆是匡辰之所爲。而急於自脫。指嗾兒婢四丹。以渠夫次望。往來崔女家之說。誣陷納招。至使無罪渠夫。屢受刑訊。伏乞明査。俾得生活云矣。此獄。昨冬因本道査啓。自臣曹覆啓。而姑未判下。則今此閔女之不俟處分。徑先煩籲。極涉無嚴。原情內辭緣。勿施。何如。傳曰。雖曰四件內事。査啓姑未判下。獄情亦未究竟。焉敢如是呼籲。所當嚴刑定配。事屬爲夫。今番十分參恕。亦不可白放。今日內別定驛子。押令下送本地方。可也。
정조 10년
丙午正月初七日辰時。上御誠正閣。藥房入診入侍時。藥房都提調徐命善。提調徐有隣。都承旨金尙集。假注書朴蓍壽。記注官承膺祚金健修。閣臣尹行任。醫官康命吉吳道炯徐命緯丁文壽。以次進伏訖。命善曰。日候甚冷。聖體。若何。上曰。一樣矣。命善曰。醫官待令。入診。何如。上曰。置之。命善曰。日寒如此。明日動駕。伏慮萬萬矣。上曰。不必爲慮矣。上曰。昨日蔡濟恭之前望落點。蓋出於疏通之意。而堂疏又從而起。此何擧措。昨筵大臣乍出此言。而亦未得及此。況此堂疏。豈可成說乎。此人之廢枳。本無意味。而彈疏之踵起。已成歲課矣。今則又爲月課。抑何心腸。若是急急乎。予則爲不然矣。命善曰。前望受點後。始乃若是。果甚未安矣。上命左副承旨。馳詣宗廟永寧殿。奉審摘奸以來。命書傳敎曰。卿宰罷散人員竝敍用。上曰。政官牌招開政。出榻敎命善曰。御醫康晉三。見帶內資主簿。係是供上衙門。與本院番次。每多相妨。闕內各司中相換事。分付該曹。何如。上曰。依爲之。出擧條命善曰。臣以司僕事。有所仰達者矣。仍奏曰。內寺番次。每患苟簡。而內乘李堯憲。適有身病。與宣傳官具絳。姑爲相換。何如。上曰。依爲之。李堯憲時無職名。宣傳官參上岐。亦無見窠。姑爲加設。待窠移擬。可也。出擧條命善曰。本寺方有修擧之事。而判官金基厚。瓜期已屆。其遞可惜。今姑仍任。以爲責成之地。何如。上曰。依爲之。出擧條仍命退。諸臣以次退出。
정조 10년
丙午正月初七日辰時。上御重熙堂。右副承旨入侍時。右副承旨徐龍輔。假注書金洛淳。記注官金健修。記事官尹行任。以次進伏訖。上命書傳敎曰。右副承旨許遞。前望單子入之。待下批牌招察任。仍命退。承史以次退出。
정조 10년
丙午正月初七日申時。上御重熙堂。左承旨入侍時。行左承旨朴祐源。假注書金洛淳。記事官李崑秀尹行任。以次進伏訖。上曰。右承旨入侍。出榻敎兼春秋一人。亦爲偕入。可也。賤臣承命出。與柳誼承膺祚。偕入進伏。上命讀公事訖。命退。承史以次退出。
정조 10년
行都承旨金尙集坐。行左承旨朴祐源坐。右承旨柳誼坐直。左副承旨鄭東浚坐。右副承旨安聖彬坐。同副承旨李家煥坐直。注書金孝建病一員未差。假注書朴蓍壽仕金洛淳仕直。事變假注書李德鉉仕。
정조 10년
大駕詣宗廟。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。展謁罷後。奎章閣政院玉堂藥房口傳問安。答曰。知道。詣永禧殿。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。展謁罷後。奎章閣政院玉堂藥房口傳問安。答曰。知道。詣毓祥宮。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。詣延祜宮。展拜罷後。奎章閣政院玉堂藥房口傳問安。答曰。知道。詣義烈宮。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。行酌獻禮後。奎章閣政院玉堂藥房口傳問安。答曰。知道。詣景慕宮。入齋室後。王世子遣宮官問安。答曰。知道。奎章閣政院玉堂藥房口傳問安。答曰。知道。屛拜罷後。奎章閣政院玉堂藥房口傳問安。答曰。知道。王大妃殿惠慶宮遣承旨問安。答曰。知道。還宮後。奎章閣政院玉堂藥房口傳問安。答曰。知道
정조 10년
吏曹郞廳前望單子入之。正郞李勉兢。佐郞申耆落點。
정조 10년
傳于金尙集曰。渠輩名以銓郞。則與三司自別。而旣無情勢。且已差祭。如是而獨不肅謝。有若處義者然。至於申耆。今日陪班。無端不參。尤極駭然。以肅拜事申飭之後。夜近四鼓。尙不停當。雖無渠輩。豈乏銓郞。渠輩所爲。萬萬駭痛。吏曹郞廳申耆。乫軒權管除授。郞廳李勉兢嗭洞權管除授。此輩元無肅謝之例。待城門開下送。赴任日字。令帥臣狀聞。萬一逗留道路。當於卽其本地方渭原郡定配。時任權管。俱是畿營。楊州等久勤。何必遞付京職。竝仍本役事。分付該道。
정조 10년
兵曹口傳政事。嗭洞權管單李勉兢。乫軒洞權管單申耆。
정조 10년
江華留守嚴璹狀啓。各年條舊還。萬無準捧之勢。其所未捧之數。若是夥然。惶恐待罪事。傳于柳誼曰。勿待罪事。回諭。
정조 10년
鄭東浚。以兵曹言啓曰。依下敎。隨駕禁軍駕後禁軍壯勇衛及武藝別監內吹螺赤標下軍兵等處。療氣之意。敢啓。傳曰。知道。
정조 10년
安聖彬。以訓鍊都監言啓曰。依下敎。衛內衛外軍兵等。療飢之意。敢啓。傳曰。知道。
정조 10년
安聖彬。以禁衛營言啓曰。依下敎。隨駕本營槍劍軍兼內吹等處。療氣之意。敢啓。傳曰。知道。
정조 10년
安聖彬。以御營廳言啓曰。依下敎。駕前別抄及兼內吹等處療飢之意。敢啓。傳曰。知道。
정조 10년
以趙翼鉉囚單子。傳于李家煥曰。保放。
정조 10년
柳誼。以義禁府言啓曰。時囚罪人趙翼鉉保放事。命下矣。趙翼鉉保放之意。敢啓。傳曰。知道。
정조 10년
柳誼。以義禁府言啓曰。時囚罪人李商五保放事。命下矣。李商五保放之意。敢啓。傳曰。知道。
정조 10년
行都承旨沈豐之坐。行左承旨李文源坐直。行右承旨朴祐源坐直。左副承旨鄭東浚坐。右副承旨李祖承未肅拜。同副承旨李家煥坐。注書金孝建病一員未差。假注書朴蓍壽仕金洛淳仕直。事變假注書李德鉉仕。
정조 10년
朴祐源啓曰。右副承旨安聖彬。今日不爲仕進。卽爲牌招。何如。傳曰。與都承旨許遞。前望單子入之。
정조 10년
李家煥啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
李家煥啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
傳于朴祐源曰。左副承旨入侍。
정조 10년
承旨前望單子入之。沈豐之趙興鎭徐有成落點。
정조 10년
李家煥啓曰。弘文提學李命植。旣已承牌。藝文提學趙㻐。卽爲牌招。同參考試。節製時奎章閣提學。同參考試。曾有定式矣。二提學吳載純。一體牌招。何如。傳曰。允。
정조 10년
李家煥啓曰。藝文提學趙㻐。奎章閣提學吳載純牌不進推考傳旨。今方捧入。而同參考試。旣有定式。如是違牌。事甚未安。更卽牌招。何如。傳曰。允。
정조 10년
李家煥啓曰。藝文提學趙㻐。奎章閣提學吳載純。再牌不進。推考傳旨。今方捧入。而同參考試。旣有定式。連事違召。終不承膺。事體所在。誠極未安。所當更請牌招。而係是一日三牌。何以爲之。敢稟。傳曰。內閣提學。方有御製考準之役。勢難考試。藝文提學。更爲牌招。
정조 10년
傳于朴祐源曰。左承旨入侍。
정조 10년
傳于李家煥曰。承旨前望單子入之。
정조 10년
承旨前望單子入之。李文源李祖承落點。
정조 10년
有政。吏批。判書金魯鎭進。參判未差。參議李集斗式暇。行右承旨朴祐源進。以李崇祜爲大司憲。姜爲司諫。李殷模爲掌令。李泰賢爲持平。李載徽爲持平。申禹相爲獻納。曺允大爲副校理。姜彝正爲修撰。徐龍輔爲禮曹參議。鄭來百爲禮曹正郞。南履範爲東部都事。趙弘鎭爲兼司書。
정조 10년
兵批。判書徐有隣進。參判未差。參議金光默病。參知趙鼎鎭入直進。同副承旨李家煥進。副護軍單李徵大元啓英。副司直單金尙集安聖彬。
정조 10년
傳于朴祐源曰。科次入侍。
정조 10년
李家煥啓曰。新除授臺諫。待下批牌招。未署經臺諫守令署經事。命下矣。執義金履鏞。掌令朴長卨。一體牌招。以爲署經之地。何如。傳曰。允。
정조 10년
以刑曹囚徒。傳于李家煥曰。均是傳敎罪人。而亞堂擧行之宮屬。則載錄於囚徒。判堂擧行之班名人。則不爲捉囚。寧有如許紀綱。似此微事。成命之下。過五日不回啓。瞞弄已極矣。竝與囚禁而拔之。擅便亦甚矣。渠輩雖曰秩卑。身居監獄之官。宜知法律之不可低昂。而以堂上分付。寧被越法之罪。難拂判堂之言。囚徒以白文書納。渠輩所爲。極爲痛駭。典獄官員等。一竝先汰後拿。未囚人等。依例囚禁。待回啓判下。決處爲好。令判堂知悉。
정조 10년
以刑曹鄭光夏免賤啓目。傳于李家煥曰。渠以掖屬隨行之人。伊後有罪除汰。則焉敢以此等事煩聞。厥漢所當嚴治。特以時本役之異於他役。十分參酌。此啓目勿施。似無妨。近來視特敎。無異弄談。尋常回啓之事。猶且必欲較挈。況此等拘於顔私之事乎。從違間。從便處之亦好。此意判堂知之。判堂體重。豈可以似此微事論罪。而十年前事。今日請令頉案。莫非曹吏符同作俑之致。該掌吏不可不嚴治。待明朝擧行後草記。
정조 10년
傳于朴祐源曰。番次相妨。刑曹參判李秉模。本職許遞。亦令明日擇擬。
정조 10년
傳于李文源曰。朝參在再明。署經亦不備員云。在外及未肅拜兩司竝許遞。政官待明朝牌招開政。以在京無故人。各別擇差。待下批牌招備員署經。
정조 10년
李文源。以兵曹言啓曰。去冬三朔能麽兒考講時。訓鍊院僉正林擎翰。主簿成彦霖。武臣兼宣傳官金昊吉李潤瑞。部將韓世昌。一次不通。訓鍊院僉正李廷範。主簿韓珪赫。武臣兼宣傳官吳顯忠。部將洪燮仁金致淇。守門將金聖涵陳景文。二次不通。武臣兼宣傳官金貴澤。四次不通。依定式一次二次不通人。從重推考。四次不通人。越俸一等。何如。傳曰。允。
정조 10년
朴祐源。以訓鍊都監言啓曰。今正月初六日還宮時。以作門內馬匹攔入事兵曹草記。後廂領率首將官。過齋後。令該大將決棍汰去。以懲日後可也事。命下矣。伊日後廂領率首將官。卽千摠李漢五。而巡將受點。故以把摠金景濂。使之權察。還宮時。以後爲前。仍爲先廂。故其間後廂把摠之。代以軍官徐志逸。假把摠代行領軍。而不善檢飭。致有作門內馬匹攔入之擧。臣不勝惶恐。徐志逸決棍十度。汰去之意。敢啓。傳曰。知道。
정조 10년
朴祐源。以御營廳言啓曰。今正月初六日。社稷擧動還宮時。作門內馬匹攔入。屛門牌將。令本營嚴棍懲勵事。自兵曹草記。允下矣。屛門牌將騎士李福起。嚴棍十五度。懲勵之意。敢啓。傳曰。知道。
정조 10년
李家煥。以刑曹言啓曰。因備邊司市民弊瘼稟處啓辭。富戶之賭販。固甚痛惡。兩班之權利。尤極無狀。竝令刑曹。嚴査痛治後草記事。命下矣。京居幼學李熙穆。訓局軍士李德信竝捉來。與廛人反覆査問。則李德信則以爲。旅客主人爲業。而昨冬西關之人。持來折草三隻。故其一隻斥賣。二隻則爲廛人之所捉云。李熙穆則以爲。江東人金處達。本以同接之人。歲末上來。方住廊底。而上來時所持來西草。公然見捉於廛人云。故送人推給而已。今此廛人之如是爲言。誠是意外云。金處達又爲推問。則以爲別試觀光次。歲前上京。與李熙穆。從前同接。故來留其家。而爲留京盤纏之資。西草略干斤。行中持來矣。到石橋則廛人稱以亂廛。欲爲奪去。而遐鄕孤蹤。無以推尋。言于李熙穆。艱辛推來。至於亂賣之目。實爲瞹昧云。廛人等所告則以爲。金處達西草。多數駄來。故執捉於石橋。則李熙穆謂以吾家所貿來。送人奪去。故日前詢瘼時。果爲天聽。而某處私賣。初無執贓之事云矣。李德信都庫專利。素有名稱。兩西折草。恣意亂賣。廛人之捉告法司。非一非再。今番推覈之際。渠亦無辭遲晩。則照法嚴勘。斷不可已。金處達持來草斤。換作糧資。固是鄕人之例事。而旣有草廛。不患賣買之無路。則圖囑所親。終至送奴而奪去。難掩潛售之計。自歸亂賣之科。李熙穆渠所發明。雖難取信。今以處達之招。參諸廛人之供。亂賣榷利。可謂爽實。而當處達被捉相詰之時。爲其顔私。擔當推給。有此廛人輩致疑援告之擧。不謹之罪。在所難免。李德信依大典通編都庫者刑配之文。嚴刑一次後。全羅道樂安郡定配所。卽爲押送。金處達。以亂賣罪決杖八十。李熙穆。以不應爲罪決笞四十。懲礪放送之意。敢啓。傳曰。過五日後。論理草記。可也。
정조 10년
刑曹啓目。向前趙聖起所供如此。上裁。何如。判付啓。壓良之禁。不啻至嚴兺不喩。觀此原情內所訴。其矣條陳之說。無不近理。放派旣如此。事狀又如許。則所謂尹姓人之所爲。一則武斷鄕曲。一則虐害樂民。此而尋常看過。唉彼無告。何以酬生。卽此除良此一款。先朝飭禁。至爲嚴截。若不明覈痛治。則大非仰述之道。此意分付該道。伯同尹哥身乙。捉囚營獄。各別嚴査狀聞爲有矣。無若前日査啓之漫漶。亦無若今日刑判瞞弄事。一體行會爲良如敎。
정조 10년
左副承旨趙興鎭疏曰。伏以。臣之母病。閱月危篤。實無晷刻離捨之望。而歲初除旨。誠切覲光。雖不得不隨牌承膺。目下情理。夙夜供劇。斷無其望。玆敢略控短章。經出禁扃。伏乞聖慈。俯垂鑑諒。亟賜遞免。以便救護。仍治臣擅離之罪。以肅朝綱。千萬幸甚。批答。踏啓字。
정조 10년
丙午正月初九日辰時。上御重熙堂。左副承旨入侍時。左副承旨鄭東浚。假注書金洛淳。記事官金鳳顯尹行任。以次進伏訖。上命書傳敎曰。同副承旨與弘文提學。持此御題。偕往泮宮。試取以來。又命書傳敎曰。臺諫守令。有未署經人云。政官牌招開政。兩司未差之。代以在京無故人差出。待下批牌招署經。命退。承史以次退出。
정조 10년
丙午正月初九日午時。上御重熙堂。承旨入侍時。右承旨鄭東浚。假注書朴蓍壽。記事官金鳳顯李崑秀。以次進伏訖。上曰。人日製已設行乎。問于成均館以入。賤臣承命出。還奏曰。儒生則已入場。而今方懸題云矣。上曰。藝文提學。何不入來乎。知入。賤臣承命還奏曰。以實病未得承牌云矣。上命左副承旨入侍。賤臣承命出。與趙興鎭偕入進伏。上命書傳敎曰。右承旨許遞。前望單子入之。待下批牌招察任。仍命退。諸臣以次退出。
정조 10년
丙午正月初九日酉時。上御重熙堂。右承旨入侍時。行右承旨朴祐源。假注書金洛淳。記事官李崑秀尹行任。以次進伏訖。上命書傳敎曰。違牌承旨許遞。前望單子入之。待下批牌招察任。上命書榻敎曰。左承旨入侍。仍敎賤臣曰。聞弘文提學。持試券詣閤云。與左承旨。同爲入侍於誠正閣也。賤臣承命出。上命入侍承史先退。祐源等退出。賤臣仍與行左承旨李文源。弘文提學李命植。對讀官趙濟魯成種仁。兼春秋金鳳顯承膺祚。進伏於誠正閣。上命濟魯種仁。輪讀試券。命命植考券。命植考數券。上入內次。下敎曰。考券編次訖。試券則留置。諸臣則退去。可也。命植承命考訖。封納入格試券。隨承史偕退。
정조 10년
行都承旨李文源坐。行左承旨朴祐源坐。右承旨徐鼎修坐直。左副承旨柳誼未肅拜。右副承旨李祖承坐直。同副承旨洪仁浩推鞫進。注書金孝建病一員未差。假注書朴蓍壽仕李敬五仕直。事變假注書李宗烈推鞫進。
정조 10년
柳誼。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
李文源啓曰。左副承旨鄭東浚。今日不爲仕進。卽爲牌招。何如。傳曰。許遞。前望單子入之。待下批牌招察任。
정조 10년
承旨前望單子入之。洪仁浩落點。
정조 10년
以京畿監司歲饌啓本。傳于朴祐源曰。廣州前同知崔六加樂伊。永平故同知朴鑽妻安氏。砥平前同知安錫宅等。年過百歲。歲饌加給事。回諭。
정조 10년
傳于李祖承曰。右副承旨入侍。
정조 10년
兵曹口傳政事。以李元謙李觀成沈公俊爲宣傳官。
정조 10년
兵曹口傳政事。副司直李秉模。
정조 10년
兵曹口傳政事。以任屹爲宣傳官。宣傳官李彦敬。都摠都事李堯憲相換。
정조 10년
承旨前望單子入之。徐鼎修落點。
정조 10년
以具綜李光益李得泌徐有年等囚徒。傳于李祖承曰。依他囚例。竝保放。
정조 10년
有政。吏批。判書金魯鎭進。參判未差。參議李集斗。右承旨徐鼎修進。以尹㬦爲執義。李鼎運爲掌令。沈晉賢李尙度爲持平。李聖圭爲兵曹參判。申大升爲刑曹參判。李在簡爲同經筵。李重爲典籍。洪明浩爲兵曹參議。軍器直長單崔泰起。軍器奉事單曺泰柱。故府使申大儁。贈兵參例兼。前兵使申應周考。
정조 10년
兵批。判書徐有隣病。參判未差。參議趙鼎鎭病。參知洪明浩入直進。副司直柳誼趙興鎭徐有成。
정조 10년
臺諫前望單子入之。大司憲金頤柱。大司諫金光默落點。
정조 10년
以大司憲金頤柱牌不進推考傳旨。傳于李祖承曰。許遞。前望單子入之。待下批。先進去後謝恩。
정조 10년
大司憲前望單子入之。都承旨沈豐之落點。
정조 10년
承旨前望單子入之。柳誼落點。
정조 10년
李祖承啓曰。假注書金洛淳。身病猝重。勢難察任。今姑改差。何如。傳曰。允。
정조 10년
金洛淳改差。代以李敬五爲假注書。
정조 10년
以宣傳官望筒。傳于李祖承曰。當此渠輩擧行役役之時。決難付之生手。決棍足懲其晩時出肅之罪。如果無故。汰去分揀。仍任前職。此望筒勿施。
정조 10년
朴祐源。以義禁府言啓曰。推鞫今方開坐。罪人劉漢敬柳泰守。依例還囚南間之意。敢啓。傳曰。知道。
정조 10년
朴祐源。以義禁府鞫廳大臣意啓曰。推鞫問事郞廳申耆補外。沈晉賢移拜臺職。其代。副校理曺允大。副修撰成種仁差下。何如。傳曰。允。